Document ID: /fineweb-2-swissfilter-quality_10-filterrobots/filtered/02155.jsonl.gz/14

Severna Koreja zatražila je da joj se vrati teretni brod koji su joj SAD nedavno oduzele, ocenivši da je taj čin nezakonit i "pljačka" koji narušava "duh pakta" postignutog na samitu između lidera dve zemlje Donalda Trampa i Kim Džong Una u junu prošle godine.
To se navodi u saopštenju severnokorejskog Ministarstva spoljnih poslova i dodaje da ta zemlja odbacuje rezoluciju Saveta bezbednosti UN donetu protiv nje, prenosi Rojters.
SAD su zaplenile prošle nedelje teretni brod Severne Koreje, s obrazloženjem da ta zemlja ilegalno prenosi ugalj i opremu što predstavlja kršenje sankcija UN i SAD.
Taj brod je Indonezija zadržala prošlog meseca sa dvadesetak članova posade, preneo je AP.
Ovo se dešava u sred tenzija između SAD i Severne Koreje, što je, konstatuje američka agencija, potencijalni znak da bi razgovori o nuklearnom razoružanju sa SAD mogli biti u opasnosti.